Diari Oficial de la Generalitat Valenciana


Sumari del DOGV 9912, del 09-08-2024 (2024/7700)

RESOLUCIÓ de 19 de juny de 2024, de la Direcció General d'Urbanisme, Paisatge i Avaluació Ambiental per la qual s'ordena la publicació de l'informe ambiental i territorial estratègic de la modificació puntual sòl confrontant al polígon industrial Nord de Carcaixent del Pla general d'ordenació urbana d'Alzira, en el terme municipal d'Alzira. Expedient 55/0142-QFL.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9912

Data del DOGV
:   09-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7700

CVE
:   GWWU-Y-4272-1492

Data del document
:   19-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Alzira
    * impacte ambiental

De conformitat amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 55/5207-KFB Alzira (València).

«Informe ambiental i territorial estratègic

|  |
| --- |
| Tràmit: Avaluació ambiental de la modificació puntual «sòl confrontant al polígon industrial nord de Carcaixent» del PGOU d’Alzira  Promotor: Ajuntament d’Alzira  Autoritat substantiva: Comissió Territorial d’Urbanisme de València  Localització: Terme municipal d’Alzira (València)  Expedient: 55-2021-EAE |

  

La Comissió d’Avaluació Ambiental, en la sessió celebrada el 31 de març de 2022, va adoptar el següent:

Acord:

Vista la proposta d’informe ambiental i territorial estratègic de l’avaluació ambiental de la modificació puntual «sòl confrontant al polígon industrial nord de Carcaixent» del PGOU d’Alzira,en els termes següents:

En data 22 de juliol de 2021 ha tingut entrada en el Servei d’Avaluació Ambiental Estratègica la sol·licitud d’inici de l’avaluació ambiental i territorial estratègica de la modificació puntual «sòl confrontant al polígon industrial nord de Carcaixent» del PGOU d’Alzira, del municipi d’Alzira.

1. Documentació presentada

El Servei Territorial d’Urbanisme de València remet, en data 22 de juliol de 2021, la documentació de la modificació puntual «sòl confrontant al polígon industrial nord de Carcaixent» del PGOU d’Alzira (València),d’acord amb el que establix l’article 52.2 (procediment simplificat) del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

La documentació consta de:

1. Document inicial estratègic (DIE).

2. Esborrany de la modificació puntual del PGOU d’Alzira.

2. Informació territorial

El terme municipal d’Alzira pertany a la comarca de la Ribera Alta. Està dividit en dos sectors i es troba travessat pel riu Xúquer, la presència del qual determina la seua orografia. Cap al sud-est s’estenen, paral·leles entre si, les serres de Corbera, la Murta i les Agulles. En el sector denominat la Garrofera es troben els vessants orientals de la serra de Tous.

En el terme municipal es troben els ZEC Serra Corbera (ES5233013) i Cova de les Meravelles (ES5234006), així com el LIC riu Xúquer (ES5232007). Hi ha també un paratge natural municipal denominat la Murta i la Casella i part del terme es troba inclòs dins de la zona de protecció de la zona humida marjal i estany de la Ribera Sud del Xúquer. Així mateix, el terme municipal està integrat parcialment en els paisatges de rellevància regional PRR 38 Ribera del Xúquer, PRR 18 Mondúver i PRR 16 Hoces del Cabriel, Muela de Cortes i massís del Caroig.

L’àmbit de la «modificació puntual ‘sòl confrontant al polígon industrial nord de Carcaixent’ del PGOU d’Alzira» no està inclòs en cap dels espais naturals indicats.

3. Planejament vigent

El planejament vigent a Alzira està regulat pel pla general aprovat per la Comissió Territorial d’Urbanisme de València el 21 de desembre de 2001 (BOP 158, 05.07.2002), sobre el qual s’han fet diverses modificacions.

El PGOU va ser objecte d’avaluació ambiental després d’haver-se emés la declaració d’impacte ambiental el 9 de novembre de 1992 (exp. 122/3196 ULN) acceptable amb condicions, publicat en el DOGV núm. 2168 el 21 de desembre de 1993.

4. Objecte, àmbit, descripció i justificació de la modificació

Antecedents:

– L’inici de la tramitació per a la present modificació va començar l’any 2011 amb la firma del conveni interadministratiu entre els ajuntaments d’Alzira i Carcaixent per al desplegament, i posterior gestió i execució, de la modificació núm. 16 del pla de Carcaixent que va tindre entrada en la CTU de València el 23 de febrer de 2011.

– El 2 de febrer de 2018 queda denegada l’aprovació definitiva de la modificació per l’existència d’informe desfavorable de carreteres per afecció de 50 m d’espai lliure per a reserva viària.

– En 2019 desapareix l’afecció a la CV-14 a conseqüència del canvi de tractament de la carretera que passa a ser travessia o via interurbana, segons el Decret 46/2019, Catàleg del sistema viari de la Comunitat Valenciana (DOGV 8522, 4.04.2019).

– En octubre de 2020, el Servei de Règim Jurídic i Inspecció Territorial de la Conselleria de Política Territorial, Obres Públiques i Mobilitat emet un informe a la consulta prèvia formulada per al desenvolupament previst en el sentit següent: «La legislació urbanística valenciana preveu expressament la possibilitat de reclassificar, directament a urbà, determinat sòl de vora (no urbanitzable) amb la finalitat d’atendre les necessitats puntuals de creixement que no justifiquen, per si mateixes, operacions de més importància com la revisió general o una modificació de planejament parcial que exigisca gestionar-se mitjançant actuacions integrades».

La proposta té per objecte regularitzar la situació urbanística (reclassificar 15.194 m²) dels terrenys a on es planteja l’ampliació de les instal·lacions de l’empresa Ripoll & Cía, confrontants amb les instal·lacions existents situades en els límits dels municipis d’Alzira i Carcaixent. Els terrenys a on es planteja l’ampliació de les instal·lacions estan englobades en sòl no urbanitzable comú.

Per a fer-ho, es plantegen els objectius següents:

4.1. Reclassificar una àrea de sòl no urbanitzable comú a sòl urbà.

4.2. Generar un nou sòl d’ús industrial regularitzant un tram de la seua vora urbana.

4.3. Fixar noves condicions d’edificació en la zona seguint les del polígon industrial confrontant, a fi de possibilitar la implantació de les noves instal·lacions privades concordes a la demanda actual de l’activitat existent.

4.4. Regular els volums arquitectònics dins de l’àrea i generar un impacte visual positiu.

L’àmbit d’actuació té una superfície de 15.194 m² en les parcel·les amb referència cadastral 73363P207766528227AG, 40855807082029787OT, 81391588894257737WD del terme municipal d’Alzira. En la documentació presentada s’indica que hi ha una diferència de traçat dels límits municipals que afecta la parcel·la cadastral 37699H581919908942UC.

La zona que es pretén reclassificar està situada entre els límits següents:

– Nord: sòl no urbanitzable del terme municipal d’Alzira. Parcel·la amb referència cadastral 38507Z878398068897LO (polígon 30, parcel·la 30).

– Sud: límit del terme municipal de Carcaixent. Sòl urbà d’ús industrial a on estan situades les actuals instal·lacions de l’empresa Ripoll & Cía. Actualment, l’entorn sud està urbanitzat amb els corresponents servicis i instal·lacions del polígon industrial.

– Oest: sòl no urbanitzable del terme municipal d’Alzira (polígon 30, parcel·les 30 i 222 separades per camí).

– Est: carretera CV-41 que unix els termes municipals d’Alzira i Carcaixent.

![](https://dogv.gva.es/publicaciones/imagesSF/2024/7/24/1202985/21_1722513867939_264112468987624754_imagen.jpeg)

Imatge 1. Identificació de l’àmbit d’actuació per a definir la reclassificació i futura ampliació al costat de les instal·lacions existents

|  |  |  |  |  |  |  |  |
| --- | --- | --- | --- | --- | --- | --- | --- |
| Quadro parcel·les àmbit | | | | | | | |
| MP PGOU Alzira - «Parcel·la Ripoll» | | | | | | | |
| *PG* | *Núm. Pol* | *Núm. parcel·la* | *Ref. cadastral* | *Superfície*  *cadastral* | *Superfície afectada MP PG* | *Finca registral* | *Superfície registral* |
| SNU | 30 | 37 | 60874H723414001740UN | 9.954,00 | 9.954,00 | 45.820 | 10.115,00 |
| SNU | 30 | 221 | 28462C194463673008QO | 2.655.00 | 2.655,00 | 60.065 | 4.406,00 |
| SNU/SU | 9 | 66 | 99920M011150603395IC | 3.425,00 | 2.585,00 | 26.637 | 8.476,00 |
| SU | 9 | 232 | 4932750UJ5332P9430ZW | 5.926,00 | 0,00 |
| Total | | | | 21.960,00 | 15.194,00 |  | 22.997,00 |

  

|  |
| --- |
|  |

  

Taula amb la distribució de la superfície cadastral i registral

Les alternatives considerades que es proposen es descriuen a continuació:

Alternativa 0. Manteniment de la situació vigent. Esta alternativa no té avantatges per a cobrir les necessitats de desenvolupament de l’empresa i té l’inconvenient de la impossibilitat de creixement i millora de les instal·lacions actuals.

Alternativa 1. Redactar una modificació que només afecte la normativa de regulació d’usos mantenint la classificació de sòl no urbanitzable.

Alternativa 2. Alternativa seleccionada. Redactar una modificació que afecte la classificació de sòl de les parcel·les adaptant els paràmetres urbanístics a l’ús industrial. La modificació proposa la implantació d’un ús industrial vinculat amb l’ús industrial confrontant existent mitjançant la reclassificació de sòl no urbanitzable comú a sòl urbà industrial.

El document no proposa seguiment ambiental de la «modificació puntual ‘sòl confrontant al polígon industrial nord de Carcaixent’ del PGOU d’Alzira».

Els efectes previsibles sobre el medi ambient:

Les actuacions proposades es troben en un àmbit antropitzat en la seua majoria. En el DIE s’indica que: «No es preveuen efectes significatius sobre el medi ambient ni sobre els elements estratègics del territori a causa del desenvolupament del pla, ni tan sols prenent en consideració el canvi climàtic».

5. Consultes realitzades

Per part de l’òrgan ambiental, d’acord amb el que establix l’article 53.1 del TRLOTUP, la documentació aportada s’ha sotmés a consulta, en la seua condició d’administracions públiques afectades, a:

|  |  |  |
| --- | --- | --- |
| *Administració pública consultada* | *Consulta* | *Informe* |
| DG Política Territorial i Paisatge |  |  |
| Servei Ordenació del Territori (PATRICOVA) | 13.10.2021 | 21.03.2022 |
| Servei d’Ordenació del Territori (ETCV) | 13.10.2021 | 24.03.2022 |
| Serveu d’Infraestructura Verda i Paisatge | 13.10.2021 | 29.03.2022 |
| DG Obres Públiques, Transport i Mobilitat  Servei de Mobilitat | 13.10.2021 | 19.11.2021 |
| DG Medi Natural  Servei d’Ordenació i Gestió Forestal - Vies Pecuàries | 13.10.2021 | 10.03.2022 |
| Servei Territorial d’Urbanisme | - | 22.07.2021 |

  

Nota: els informes rebuts es poden consultar, una vegada s’emeta este IATE, en la pàgina web:

<https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>

(apartat ‘Consulta de plans d’avaluació ambiental’, seleccionant província>València, municipi>Alzira i >055/2021/EAE-Modificació puntual «sòl confrontant al polígon industrial nord de Carcaixent» del PGOU d’Alzira).

6. Identificació i valoració dels possibles efectes sobre el medi ambient

Segons el que estipula l’article 46.3 del TRLOTUP, l’òrgan ambiental i territorial determinarà, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de la certesa en la determinació d’efectes significatius sobre el medi ambient i amb consulta prèvia a les administracions públiques afectades a què es referixen els articles 48.*d*  i 53.1 del TRLOTUP.

Urbanisme

El Servei Territorial d’Urbanisme de València emet un informe en data 22 de juliol de 2021 en el qual s’indica que la documentació aportada s’ajusta al que exigix la legislació i realitza les consideracions següents:

– Es considera adequada la classificació dels terrenys com a sòl urbà.

– No es considera correcta la proposta de compliment dels estàndards urbanístics, ja que ha de complir les reserves dotacionals d’una actuació d’ús dominant industrial, regulades en l’apartat III.6 de l’annex VI del TRLOTUP i, per analogia, de l’apartat III.4.7 del mateix annex. En resum: en l’àmbit de la modificació, s’haurà de reservar un 10 % de zones verdes i un 5 % d’equipaments. També és incorrecte el plantejament de compensació econòmica de les reserves dotacionals, ja que no es complix el requisit que siga impossible la cessió en terrenys del mateix àmbit, ja que l’àmbit es pot ampliar cap al nord o cap a l’oest.

– No és correcte que la reserva d’aparcaments públics s’incloga en la mateixa parcel·la privada, sinó que hauran d’estar vinculats a viari públic.

– S’haurà de modificar l’ordenació detallada (el 100 % de l’àmbit es reclassifica com a parcel·la industrial) per a incloure-hi les dotacions públiques legalment exigibles segons el que s’ha indicat anteriorment, integrant-les en la xarxa viària corresponent.

– Es considera més correcte adoptar els paràmetres d’edificabilitat i la normativa urbanística del polígon industrial nord de Carcaixent perquè és la zona en la qual funcionalment s’integra l’actuació.

– S’haurà de valorar la integració, en l’àmbit de la modificació, de la parcel·la 222 del polígon 30.

– Es considera que l’actuació proposada no té efectes significatius en matèria de l’ordenació estructural.

Estratègia territorial de la Comunitat Valenciana

El Servei de Planificació Territorial emet un informe en data 24 de març de 2022 en matèria d’adaptació a les determinacions del Decret 1/2011, del Consell, pel qual s’aprova l’Estratègia territorial de la Comunitat Valenciana.

En l’informe s’indica que l’objecte de la proposta tracta d’un sòl confrontant amb el sòl urbà industrial consolidat que suposa una continuïtat amb el teixit industrial existent, de fàcil connexió amb els servicis urbanístics d’aigua, electricitat, etc., encara que estos s’hauran de subministrar des de Carcaixent perquè el creixement proposat està vinculat funcionalment a este municipi, ja que constituïx l’extensió del polígon industrial «nord» de Carcaixent. L’àmbit s’inclou dins de l’àrea funcional la Ribera del Xúquer.

Respecte a la determinació de la superfície màxima d’ocupació, l’informe indica el següent:

– La proposta de modificació del PGOU d’Alzira establix com a nou sòl per a activitats econòmiques una superfície de 15.194 m², que limita pel límit sud amb el polígon industrial existent del municipi de Carcaixent.

– Com que es tracta d’una superfície xicoteta respecte del màxim establit en la fitxa de l’ETCV (1.149.105 m²), es pot considerar que la proposta de modificació del PGOU complix amb el creixement màxim proposat en l’ETCV.

– S’assenyala que el desenvolupament d’este sòl s’haurà de tindre en compte per a futurs creixements del municipi; en este sentit, es considera que de la superfície màxima d’ocupació total permesa en la fitxa de l’ETCV s’han consumit 15.194 m² que s’han de descomptar del total permés.

- L’informe conclou que, en matèria d’adaptació als índexs de creixement de sòl, de conformitat amb l’Estratègia territorial de la Comunitat Valenciana, l’informe emés és favorable.

Paisatge

El Servei d’Infraestructura Verda i Paisatge emet un informe en data 29 de març de 2022 en el qual indica el següent:

1. Es considera que la modificació puntual proposta tindrà una incidència en el paisatge, ja que afecta elements que bolquen sobre una via de comunicació significativa entre Alzira i Carcaixent i que poden conformar un continu de tipologia industrial entre les dos poblacions que, donades les seues característiques i la grandària, són conformadores de la silueta urbana per l’entrada nord de Carcaixent. De conformitat amb l’art. 6 del TRLOTUP, la modificació puntual haurà de contindre criteris condicionants per a la modificació del PGOU que garantisquen tant l’absència d’efectes significatius, com la integració paisatgística de les actuacions que cal realitzar. Es requerix l’elaboració d’un estudi d’integració paisatgística (EIP) el contingut i la documentació del qual són els fixats amb caràcter general en l’annex II del TRLOTUP.

Les determinacions de l’EIP s’integraran en el PGOU, segons l’art. 34 del TRLOTUP. Les normes d’integració paisatgística s’hauran d’incorporar en la documentació amb eficàcia normativa segons el que determina l’article citat.

2. En relació amb l’estudi d’integració paisatgística (EIP), l’informe fa les consideracions següents:

– La modificació puntual definirà la infraestructura verda a l’escala del pla, tant gràficament com normativament, com a part de les determinacions d’ordenació estructural d’este.

– La modificació puntual afecta una zona situada en l’entrada nord de Carcaixent i adossada a una de les vies que connecta amb la població d’Alzira (CV-41). A causa de la seua incidència paisatgística, en els recorreguts visuals pròxims s’hauran d’establir mesures d’integració paisatgística específiques per a estes zones que integren les futures intervencions, les seues façanes i els espais lliures.

– Així mateix, haurà de definir adequadament les vores urbanes i els espais de transició entre usos per a aconseguir la integració de la zona industrial en el paisatge del seu entorn, de manera que propicie una estructura urbana adequada, així com espais de transició coherents amb l’entorn i amb les edificacions limítrofes de la zona. S’haurà d’analitzar i justificar la vora de la reclassificació proposada, ja que, donades les seues característiques com a zona limitadora de creixements i de transició cap a zones agrícoles, s’hauran de proposar mesures que prenguen en consideració específicament esta transició.

– La modificació puntual se situa entre dos elements vertebradors de la infraestructura verda: la via pecuària ‘Vereda de Castilla’ i el ‘GR-239 camí de Sant Jaume de Llevant per la Comunitat Valenciana’ (coincident amb la sendera sobre la Via Augusta en diversos trams). Els dos s’hauran d’incloure en la definició de la infraestructura verda a escala del pla en tota la seua secció.

– S’indica també que s’haurà d’evitar la presència d’elements situats en primera línia que interrompen negativament el camp visual de l’itinerari, per la qual cosa s’hauran d’establir criteris que eviten noves construccions completament adossades a eixos elements lineals.

Mobilitat

El Servei de Mobilitat de la Direcció General d’Obres Públiques, Transport i Mobilitat Sostenible emet un informe el 19 de novembre de 2021, en el qual s’indica que la modificació plantejada no té rellevància en relació amb la mobilitat i, per tant, no entra en l’àmbit d’afecció de la Llei 6/2011.

Ordenació i Gestió Forestal - Vies Pecuàries

El Servei de Gestió i Ordenació Forestal emet un informe el 10 de març de 2022 en el qual s’indica que, vista la documentació, la modificació puntual no afecta la via pecuària Vereda de Castilla que discorre per l’est de les parcel·les.

Risc d’inundació (PATRICOVA)

El Servei de Gestió Territorial emet un informe el 21 de març de 2022, respecte al compliment del Pla d’acció territorial sobre prevenció de risc d’inundació en la Comunitat Valenciana (PATRICOVA) en el qual, analitzades les cartografies del PATRICOVA i del Sistema Nacional de Cartografia de Zones Inundables (SNCZI), indica el següent:

– Previstes les dos cartografies, i per ser la cartografia de l’SNCZI la que preval per tindre més detall, el mapa de calats per a l’avinguda de T500 anys té dades de calats inferiors a 0,80 m en la part central de les parcel·les 221 del polígon 30 i 66 del polígon 9, en la qual apareix una xicoteta zona d’afecció d’inundabilitat.

![](https://dogv.gva.es/publicaciones/imagesSF/2024/7/24/1202985/22_1722513867944_2520772147714710726_imagen.jpeg)

Imatge 2. Calats inferiors a 0,8 m per a una avinguda de T500 corresponent al segon cicle, segons la cartografia de l’SNCZI, en una xicoteta zona de l’àmbit d’afecció.

– S’ha de tindre en compte la vulnerabilitat de l’ús del sòl davant de les inundacions, que determinaran el nivell de risc, segons establix l’article 10.1 de la normativa del PATRICOVA.

– El municipi d’Alzira va ser declarat municipi d’alta perillositat d’inundació, publicat en l’Acord de 28 de gener de 2003, del Consell de la Generalitat, pel qual s’aprova definitivament el PATRICOVA. En estos municipis, qualsevol reclassificació proposada de sòl no urbanitzable amb afeccions d’inundabilitat haurà de justificar les fortes limitacions per a orientar el desenvolupament cap a zones de menys risc, com és el cas del sòl referit en este informe.

– S’assenyala que, revisada la cartografia de l’SNCZI, l’afecció en la zona central de l’actuació programada no seria del tot correcta. Consultada l’ortofotografia de l’any 2000, en la zona d’afecció hi podria haver una lleugera depressió que originaria la zona fosca que s’observa en la cartografia citada. Amb l’aparició del polígon industrial de Carcaixent, es detecta que la cartografia de l’SNCZI no ha tingut en compte el tancament existent en el polígon industrial per a la representació de l’afecció de 100 i 550 anys de període de retorn i passa el mateix amb el relatiu al càlcul de calats d’esta zona. D’esta manera, la modificació de sòl sol·licitada no comportaria afecció per perillositat d’inundació, per la qual cosa seria compatible amb la normativa del PATRICOVA.

L’informe assenyala les consideracions següents:

– En el cas de l’existència a l’interior de l’activitat d’elements sensibles, estos hauran de comportar la situació en cota no inundable.

– En la zona objecte de la modificació, s’haurà de mantindre la cota de terreny de sòl urbà existent en el polígon industrial de Carcaixent.

– Feta la modificació en el planejament, s’hauran d’aplicar les determinacions de l’art. 20 del PATRICOVA.

L’informe conclou que la modificació plantejada no es troba afectada per risc d’inundació, i és compatible amb el compliment de les consideracions finals, ni té altres afeccions territorials rellevants.

Realitzada l’anàlisi tècnica de la documentació presentada i el seu objecte, vistos els informes sectorials emesos, revisada la cartografia existent en el Sistema d’Informació Territorial d’esta conselleria i a la vista dels criteris que establix l’annex VIII del TRLOTUP, es considera que la proposta de modificació puntual «sòl confrontant al polígon industrial nord de Carcaixent» del PGOU d’Alzira no afecta espais naturals protegits i no altera el model territorial del planejament vigent.

7. Consideracions jurídiques

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

8. Valoració ambiental d’acord amb els criteris de l’annex VIII del TRLOTUP.

L’objecte de la proposta és la reclassificació d’una àrea de 15.194 m² de sòl no urbanitzable comú a sòl urbà industrial per a l’ampliació de les instal·lacions de l’empresa Ripoll & Cía, confrontant amb el polígon industrial «nord» de Carcaixent.

8.1. Per les característiques de plans i programes:

– La incidència de la modificació puntual «sòl confrontant al polígon industrial nord de Carcaixent» del PGOU d’Alzira sobre el PGOU que modifica és mínima. No influïx en altres plans de rang inferior.

– No hi ha afeccions significatives sobre el medi ambient, la modificació pretén el canvi de classificació de sòl no urbanitzable comú a sòl urbà industrial amb la finalitat d’ampliar l’activitat actual, les instal·lacions que cal efectuar de la qual excedixen els paràmetres urbanístics permesos i l’ús dels quals és diferent de l’actual. Esta modificació seria un teixit amb continuïtat de l’industrial existent.

– Respecte al risc d’inundabilitat (PATRICOVA), es considera que l’àmbit de la modificació puntual «sòl confrontant al polígon industrial nord de Carcaixent» del PGOU d’Alzira no es troba afectada per risc d’inundació i és compatible amb el compliment de les consideracions indicades anteriorment segons les determinacions normatives del Pla d’acció territorial de caràcter sectorial sobre prevenció del risc d’inundació de la Comunitat Valenciana.

8.2. Per les característiques dels efectes i de l’àrea probablement afectada:

– La modificació proposada, la reclassificació de 15.194 m² de sòl no urbanitzable comú com a sòl urbà industrial es localitza en una zona confrontant amb el terme municipal de Carcaixent. No té afeccions sobre les zones naturals protegides.

– La modificació, adossada a una de les vies que connecta amb la població d’Alzira (CV-41), sí que té incidència paisatgística, per la qual cosa s’hauran d’establir mesures d’integració paisatgística específiques que integren les futures intervencions, les seues façanes i els espais lliures.

– Respecte a la infraestructura verda, la modificació se situa entre dos elements vertebradors d’esta. Els dos elements s’hauran d’incloure en la definició de la infraestructura verda a escala del pla en tota la seua secció, especialment s’haurà de reconsiderar el GR-239, que no està inclòs.

– Respecte al risc d’inundació (PATRICOVA), una vegada feta la modificació en el planejament, serà aplicable l’article 20 de la normativa de PATRICOVA, en el qual s’indica que és l’ajuntament qui haurà de verificar la perillositat i prendre mesures sobre les condicions de les edificacions, atenent el que determina l’annex I d’esta normativa.

– En 2019 desapareix l’afecció a la CV-14 a conseqüència del canvi de tractament de la carretera que passa a ser travessia o via interurbana, segons el Decret 46/2019, Catàleg del sistema viari de la Comunitat Valenciana, (DOGV núm. 8522 de 4 d’abril de 2019).

9. Proposta d’acord

De conformitat amb el que establix l’article 53 del TRLOTUP, d’acord amb els criteris de l’annex VIII d’esta llei, en relació amb la modificació puntual «sòl confrontant al polígon industrial nord de Carcaixent» del PGOU d’Alzira, atenent l’anàlisi i la valoració realitzada, consultada la cartografia temàtica de la Conselleria, els antecedents disponibles i tenint en compte els informes de les administracions públiques afectades, es pot concloure que la modificació del pla proposat no té efectes significatius negatius sobre el medi ambient i el territori, i es pot resoldre l’avaluació ambiental estratègica pel procediment simplificat.

D’acord amb el que s’ha exposat, es resol:

Emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual «sòl confrontant al polígon industrial nord de Carcaixent» del PGOU d’Alzira (València), d’acord amb els criteris de l’annex VIII del TRLOTUP, per no tindre efectes significatius sobre el medi ambient, de manera que correspon continuar la tramitació de la modificació segons la seua normativa sectorial, ateses les determinacions següents:

1. Respecte a l’afecció paisatgística, s’haurà d’elaborar un estudi d’integració paisatgística i s’incorporaran a la modificació puntual els requeriments assenyalats en l’informe del Servei d’Infraestructura Verda i Paisatge emés el 29 de març de 2022, al qual se li sol·licitarà informe i s’inclourà, si és el cas, les determinacions que este assenyale.

2. S’hauran d’atendre les determinacions assenyalades en l’informe del Servei de Territorial d’Urbanisme emés el 22 de juliol de 2021.

3. S’hauran d’atendre les determinacions indicades en l’informe del Servei de Planificació Territorial emés el 24 de març de 2022.

4. Respecte al risc d’inundació, s’haurà de tindre en compte les consideracions indicades pel Servei de Gestió Territorial en l’informe emés el 21 de març de 2022, que s’haurà d’incorporar a la modificació proposada.

– Els elements sensibles, en cas que n’hi haja, hauran de comportar la situació en cota no inundable. S’haurà de mantindre la cota de terreny del sòl urbà existent en el polígon industrial de Carcaixent i, així mateix, s’hauran d’aplicar les determinacions de l’article 20 de la normativa del PATRICOVA referent a l’annex I.

Altres consideracions

Segons establix l’article 53.7 del TRLOTUP, l’informe ambiental i territorial estratègic perdrà la vigència i deixarà de tindre els efectes propis si, una vegada publicat en el *Diari Oficial de la Generalitat Valenciana*, no s’ha aprovat la revisió del pla en el termini màxim de quatre anys des que es va publicar. En este cas, el promotor ha d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.*b*  del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista del que s’ha exposat, la Comissió d’Avaluació Ambiental acorda: emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual de sòl confrontant al polígon industrial nord de Carcaixent del PGOU d’Alzira, per considerar que no té efectes significatius en el medi ambient, amb el compliment de les determinacions que s’inclouen en l’informe esmentat.

Notificar als interessats que, contra esta resolució, com que no és un acte definitiu en via administrativa, no es pot interposar cap recurs, fet que no és un inconvenient perquè es puguen utilitzar els mitjans de defensa que es consideren pertinents en el seu dret.

Fet que vos notifique perquè en prengueu coneixement i als efectes oportuns.

Fet que se certifica abans de l’aprovació de l’acta corresponent i amb reserva dels termes precisos que se’n deriven, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 8 d’abril de 2022.- El secretari de la Comissió d’Avaluació Ambiental: José del Valle Arocas»

  

València, 19 de juny de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental